Diari Oficial de la Generalitat Valenciana


Sumari del DOGV 8639, del 20-09-2019 (2019/8778)

RESOLUCIÓ de 17 de setembre de 2019, de la consellera de Participació, Transparència, Cooperació i Qualitat Democràtica, per la qual es canvia la ubicació de l'oficina PROP de la Ciutat Administrativa 9 d'Octubre, de València, se n'amplien els serveis i se'n canvia la denominació per Oficina PROP 9 d'Octubre, d'acord amb el Decret 191/2014, de 14 de novembre, del Consell.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8639

Data del DOGV
:   20-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8778


Data del document
:   17-09-2019

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ de 17 de setembre de 2019, de la consellera de Participació, Transparència, Cooperació i Qualitat Democràtica, per la qual es canvia la ubicació de l'oficina PROP de la Ciutat Administrativa 9 d'Octubre, de València, se n'amplien els serveis i se'n canvia la denominació per Oficina PROP 9 d'Octubre, d'acord amb el Decret 191/2014, de 14 de novembre, del Consell. [2019/8778]  
  
  
La regulació de les oficines PROP es recull en el Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat. En aquesta norma es determina el règim jurídic de les oficines PROP, i s'estableix en l'article 10.2 que la creació, la modificació o la supressió de les oficines PROP pròpies s'efectuaran mitjançant una resolució de la persona titular de la conselleria competent en matèria d'atenció a la ciutadania.  
  
La Llei 39/2015, d'1 d'octubre, del procediment administratiu comú de les administracions públiques, regula les relacions de l'Administració amb la ciutadania i estableix sistemes i mecanismes encaminats a facilitar el compliment dels tràmits i, en general, a millorar els serveis que les administracions públiques presten a les persones. Es complementa amb la Llei 40/2015, del règim jurídic del sector públic, que regula les relacions entre administracions i dins d'una mateixa administració.  
  
L'aplicació d'aquestes lleis, que configuren nous drets per a la ciutadania en les seues relacions amb l'Administració, suposa la transformació en el seu funcionament, amb el pas a l'Administració electrònica, especialment per a les oficines d'assistència en matèria de registre.  
  
Per a la implantació d'aquest nou model es requereixen canvis organitzatius en el sistema d'oficines PROP pròpies, per a adequar la xarxa als nous serveis exigits per la Llei 39/2015.  
L'oficina PROP pròpia de la Generalitat situada a la Ciutat Administrativa 9 d'Octubre es va obrir amb recursos mínims el gener de 2014. En relació amb aquella, no existeix resolució de creació, atés que en la data d'obertura d'aquesta oficina no existia regulació sobre aquest tema.  
  
Ateses les necessitats que cal cobrir amb la nova normativa, es requereix l'obertura d'una oficina de major grandària i millor equipament, que aglutine els nous serveis d'atenció a la ciutadania, perquè no es produïsca la paradoxa que la millora que promouen les lleis vigents comporte un menyscapte, en la pràctica, dels drets de la ciutadania. És recomanable també que aquesta oficina es trobe en el mateix entorn que l'actual, ja que des que es va obrir, la Ciutat Administrativa s'ha convertit en referència de l'activitat de l'Administració a la ciutat de València.  
  
El Decret 105/2019, de 5 de juliol, del Consell, que estableix l'estructura orgànica bàsica de la Presidència i de les conselleries de la Generalitat, assigna a la consellera de Participació, Transparència, Cooperació i Qualitat Democràtica totes les atribucions conferides per la llei del Consell en l'àmbit de les competències que estableix l'article 13 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, així com qualsevol altra que li assigne l'ordenament vigent.  
  
Per tot això, i de conformitat amb el mencionat article 13 del Decret 5/2019, del president de la Generalitat, en relació amb el que s'estableix en els articles 10 i 18.1 del Decret 191/2014, de 14 de novembre, i l'article 28, apartat ll, de la Llei 5/1983, de 30 de desembre, del Consell, resolc:  
  
Primer  
La supressió, com a oficina PROP, de l'Oficina PROP CA90, situada a la torre 4 de la Ciutat Administrativa 9 d'Octubre, al carrer de la Democràcia, 77, de València.  
  
Segon  
La creació de l'oficina PROP pròpia amb la denominació «Oficina PROP 9 d'Octubre», a l'edifici A de la Ciutat Administrativa 9 d'Octubre, al carrer de la Democràcia, 77, de València.  
  
Tercer  
L'actual sistema de gestió d'esperes instal·lat al local de l'Oficina PROP CA9O, que se suprimeix i que és gestionat per la Conselleria de Participació, Transparència, Cooperació i Qualitat Democràtica, s'instal·larà al nou local de l'edifici A.  
  
Quart  
El personal d'atenció a la ciutadania de la Conselleria de Participació, Transparència, Cooperació i Qualitat Democràtica que prestava serveis en l'Oficina PROP CA9O, passarà a fer-ho en l'Oficina PROP 9 d'Octubre en la data d'efectes d'aquesta resolució.  
  
Cinqué  
La present resolució es publicarà en el Diari Oficial de la Generalitat Valenciana per raons d'interés públic, de conformitat amb el que es disposa en l'article 1 del Decret 1/2013, de 4 de gener, del Consell, modificat pel Decret 126/2016, de 7 d'octubre., i produirà efectes des del 9 d'octubre de 2019.  
  
Sisé  
A més, es publicarà en el portal corporatiu de la Generalitat, apartat «Atenció a la ciutadania/Guia PROP», en la relació actualitzada de les oficines d'informació i de registre a disposició de la ciutadania.  
  
  
València, 17 de setembre de 2019.- La consellera de Participació, Transparència, Cooperació i Qualitat Democràtica: Rosa Pérez Garijo.